Recheşan Gheorghe - It's a long way to Kathmandu 

1. 

Deasupra uşii lăcuite în roşu, o inscripţie în relief, cu 
litere fiţoase, cât palma: PAWN HOUSE. Sub ea, Chinezul 
lipise un bilet pe care scria „amanetam organ & divers 
anatomic parte”. Exact sub W, la capătul unui lanţ atârna o 
minge de baschetball, vopsită în auriu, semnul amanetului, 
pentru idioţii care nu cunosc literele. 

Lomis care nu era chinez, dar era chel, gras şi avea 
ochii îngustaţi din cauza pungilor de grăsime de sub ei, 
întocmai ca un chinez bătrân şi obez, tocmai vâra o lingură 
în bolul cu hot-sour-soup cu pui şi pe-tsai, iute de-ţi lua foc 
limba doar când te uitai la ea, când deodată bila aurie se 
mişcă, uşa scârţâi cu discreţie şi un tip deşirat, cam 
ponosit, îmbrăcat în gri, cu ochelari groşi îşi vâri mutra 
înăuntru. 

„E deschis?” se sfârcâi slăbănogul trăgându-şi mucii 
intimidat de privirea oblică a lui Lomis. 

„Sigur că-i deschis, altfel de ce mama-mamei-mă-sii 
aş sta aici”, se răsti Lomis. 

Aburii iuți cu miros de glutamat se ridicau lăptoşi 
spre bărbia lui cât un dos de cazma, iar tăiţeii unşi şi 
firicelele de varză luhang se sleiau în lingura suspendată. 

„Ce vrei să amanetezi... rinichii? „întrebă lăsând 
tăiţeii să cadă în bol. 

„Nu, spuse tipul în gri, am amanetat deja unu luna 
trecută!” 

Lomis îşi scărpină guşa ornată cu peri rari şi roşcaţi. 
Pe nara stângă un furuncul înflorit, violaceu, sclipea ca un 
safir fals încrustat în buricul unei mulatre. 

„Fumezi?” 

„Două pachete pe zi”, răspunse celălalt. 

„Ficatu? Preţu e-n creştere la bursa de organe...” 

„Am ciroză”. 


„Corneea? 

Ochelarii cu lentile groase cât sticla din acvarii 
sclipiră dezaprobator. 

„Sunt miop”. 

Era decis să nu-l dezamăgească, asta era deviza lui, 
nu-i dezamăgi pe amărâţii care-ţi deschid uşa, oricât de 
rataţi ar părea ei, dar supa se răcea şi în afară de o afacere 
ratată nimic nu-l enerva mai mult decât o supă sleită. 

„Atunci ce dracu' ai de amanetat? Conform legii 
pentru protecţia sinucigaşilor, n-am voie să-ţi primesc în 
gaj, inima, creierul sau testiculele!” 

Slăbănogul se aşeză pe scaunul din faţa lui, îşi 
desfăcu bluzonul şi se bătu cu degetele în stern. 

„Sufletul, mon ami, vreau să-mi amanetez sufletul!” 

Lomis scoase un formular şi pescui un creion cu fetru 
dintr-un pahar de plastic imprimat cu o reproducere a 
Palatului Armoniei Centrale. 

„Cum îi zice sufletului?” 

„Jurgis, Jurgis Sienasaitis”. 

„Ce rahat de nume e ăsta, grecesc, portughez, 
malaez?” 

„Lituanian”, spuse cel decis să-şi vândă sufletul, da’ 
vreau banii pe loc şi fără contracte sau porcării gen Faust, 
că nu ţine!” 

Zâmbetul pe care-l afişă Lomis era mai fatal decât 
privirea ochi în ochi pe care o aruncă un constrictor unui 
şoricel. 

„Ai răbdare, negociem corect. Ce grupă sanguină 
ai?” 

„B pozitiv, dar ce contează”, se miră Jurgis. 

Vârful frez al cariocii făcu un ies într-un pătrăţel al 
formularului. 

„Asta e procedura, în caz că o mierleşti în timpul 
operaţiunii... profesia?” 


„Şomer... când lucram eram poet de meserie!” 

Ochişorii de porc vietnamez ai lui Lomis tresăriră 
defazat: întâi stângul, ca un brotac, apoi dreptul, mai 
holbat şi cu irisul verde-pal. 

„Nasol... nu pot să-ţi ofer mai mult de o sută 
douăzeci”. 

Celălalt se ridică indignat: 

„Nu-i prea puţin, totuşi e vorba de un suflet?” 

„Astea-s tarifele, uite aici: poet / muzician / actor / 
pictor: 100 biştari per gram de sufleţel, al tău cântăreşte 
maxim 1, 2 grame, aşa că fă socoteala!” 

Slăbănogul-ochelarist se  scotoci în buzunarele 
hanoracului, găsi o ţigară motolită, dar rămase cu ea 
neaprinsă în colţul gurii, fiindcă nu îi oferi nimeni foc. 

„Asta e piaţa, se scuză Lomis, n-am ce-ţi face, dacă 
veneai cu un suflet de infractor, violator, investitor oneros 
ori barem de avocat îţi puteam oferi mai mult...” 

„Fie, spuse Jurgis, da’ dacă fac rost de bani îl vreau 
înapoi!” 

Lomis rânji amabil, în timp ce număra banii încet pe 
tăblia mesei. 

„Fireşte, doar suntem casă de amanet onorabilă, nu 
scoatem sufletu' din om decât la solicitări exprese!” 

Mâna slăbănogului se întinse după bancnotele 
motolite, verzulii, dar laba lui Lomis îl stopă: 

„Ne-ne-neah, gagiule, întâi marfa, pe urmă banii!” 

Fiindcă se holbă nedumerit şi ridică din umeri, Lomis 
se aplecă gâfâind, scoase de sub masă un tub lung de 
sticlă dotat cu un piston şi un furtun din cauciuc roz şi-i 
comandă: 

„Guriţa mare... hai, că nu doare, e o operaţie 
simplă!” 

Îl apucă cu o labă de ceafă, iar cu cealaltă îi 
descleştă fălcile la fel de uşor cum desface un ţânc o 


mandarină răscoaptă. 

„Ceh dhacu fhaci, ceh eh hăsta?” hârâi Jurgis când 
maţul îi ajunse mai jos de omuşor. 

„Un extractor des-spirit-ualizator made in taiwan... 
un pic rudimentar, dar funcţionează!” 

Manevră brutal seringa, aspirând ceva din 
străfundurile insului, se auzi un fâşâit diafan, nedefinit, 
acesta se zbătu un pic ca un crap oglindă pe podeaua unei 
jonci, dădu ochii peste cap şi căzu ca un morman de boarfe 
cenuşii pe podea, horcăind, cu o spută sângerie la colţurile 
gurii. Lomis îi scoase scula din gâtlej, manevră pistonul în 
sens invers, introduse furtunul într-un şip, îl sigilă repede, 
apoi îi dădu două palme uşurele celui leşinat. 

„Gata, campionule, te-am rezolvat... o să vezi, îţi va fi 
mult mai uşor de acu!” 

Jurgis ieşi, clătinându-se nesigur pe tălpile bocancilor 
scâlciaţi, cu ochii încă împăienjeniţi din cauza leşinului. 
Uşa roşie scârţâie din nou, închizându-se în urma lui, iar 
mingea aurită pendulă uşor cam la cinci palme deasupra 
creştetului său. Scoase dintr-un buzunar al hanoracului o 
chesterfield strâmbată şi o zippo cu emblema tocită şi 
carcasa turtită de rănile încrustate în metalul lucios. 
Fumul îl zgârie pe trahee, acolo unde maţul înfipt de 
grăsan în gâtlej îi făcuse o zgaibă. Tuşi scârbit de gustul de 
cauciuc din gură şi aruncă două fuioare firave, albăstrii, 
simetrice pe nări şi o luă încet pe trotuarul pustiu, cu 
asfaltul crăpat şi deformat de rădăcinile vânjoase 
sicomorilor. 

De undeva de sus, de la un etaj al clădirii de beton 
cenuşiu, dintr-un tv desuet, cu lămpi, o voce de contralto 
ismenită sporovăi cu accent lătrat. 

„Good morning, buenas manana, zăoshang hão, 
cheridos viewers... în mirifica metropolă a sud-vestului, 


Truerlos şi-n periferii, vremea se menţine frumoasă cu cer 
senin şi maxime de 72, 5 fahrenheit la umbră, doar spre 
seară o uşoară nebulozitate şi light brize dinspre marea 
Cortez vor provoca o depresiune moderată...” 

„Du-te dracului, cu previziunile tale de rahat, 
spânzura-te-ai în ploaia acidă a mă-ctii, târfă clevetitoare, îi 
transmise cu voce tare spicheriţei pipăind bancnotele din 
buzunar, iar senzaţia hârtiilor scorţoase îl reconfortă pe 
loc. 

Le simţea foşnind sub degetele lui, una mare, de 100 
tollar, cu mutra de adolescent perpetuu a lui WH. Gates 
the third rânjind şmechereşte şi făcând cu mâna 
alegătorilor în timpul celei de-a cincea campanii electorale 
ratate şi încă douăzeci mititele, de one tollar, ceva mai 
mari decât unghia policarului înfăţişându-l pe jimmy 
hendrix cu tot cu chitară. 

„Tre' să halesc ceva, c-altfel pic din picioare de 
sfârşeală, sunt trei zile de când... ba nu, patru...” cugetă şi 
grăbi pasul, cu senzaţia că târâie după el un sac de oase şi 
nişte maţe chircite între şira spinării şi ombilic. 

Când dădu colţul aleii, dinainte-i se desfăşură 
peisajul apetisant al tarabelor cu potol pentru toate 
gusturile şi portmoneele: creveţi fripţi sau marinaţi, 
rulouri din file de peşte în sos dulce-acrişor, caracatiţe la 
grătar, măruntaie umplute cu sânge şi orez, encillados, 
lipii, turte dospite de tot felul şi un miros aţâţător de carne 
perpelită pe cărbuni îi ghidilă irezistibil nările. Luă un 
tacos dublu, baban, iar baba hirsută care le rula direct pe 
tejgheaua unsuroasă, îi zâmbi cu faţa încreţită ca o tortilla 
răscoaptă asigurându-l că e umplută, vezi-bine, cu marfă 
bio, carne de pui, porc şi vită, deşi ştia oricine că astea 
erau animale pe cale de dispariţie, iar în ferme sau pe 
colinele din jurul Truerlosului se creşteau doar iguane, oi 
şi coioţi pentru carne. Când vru să-i plătească, hoaşca 


chicoti şi îi împinse înapoi o hârtiuţă dubioasă, roz- 
bombon, cu chenar grena. 

„Năt gud, señor, dineros malo, infectados!” 

Atunci băgă de seamă că escrocul de la pawn house îi 
strecurase pe lângă tolărei şi o bancnotă de zece azucar cu 
poza lui Fidel în tinereţe. 

„Să-ţi fie pentru lumânările de îngropăciune, îi ură în 
gând emecherului şi începu să înfulece lacom, iar sosul 
fierbinte îi pârjoli stomacul cu iuţeala lui aromată. După ce 
isprăvi, ghiorţâiala din stomac părea intactă, de parcă 
extragerea sufletului îi lăsase un gol greu de umplut, aşa 
că târgui şi o porţie mare de creveţi crocanţi, un cârnat de 
mărimea antebraţului şi juma de duzină de gogoşi unsuroşi 
umpluti cu gem de agave. 

Bău două sticle cu bere din sorg ca să stingă vulcanul 
din maţe, iar perspectiva vieţii i se înfăţişă ceva mai 
frumos colorată. 

„Dame un t6lar, señor, me compre el agua, se muiere 
de sede!” se jelui lângă coasta lui un puşti de opt-zece ani, 
slăbănog, îmbrăcat doar într-o pereche de jeanşi cu cracii 
ferfeniţiţi inegal. 

„Hai, valea, îmi strici digestia”, râgâi indispus Jurgis, 
deşi putea să-i paseze ţâncului banul calp, dar îi fu lene să 
bage mâna-n buzunar. 

li apăru clar dinainte chipul încruntat al pastorului 
de la şcoala duminicală unde în copilărie învățase 
catehismul, care-l dojeni: 

„Jurgi-Jurgi, nu-i frumos, tre’ să-i miluim mereu pe 
cei săraci, fiecare bănuţ dăruit e o parte din suma pe care 
o plătim pentru biletul de intrare în rai!” 

„Kaip pragaro, pă dracu’, părinte, mucosu fugea să-şi 
cumpere bomboaţe de gumă cu testosteron, ştiu io... şi- 
apoi ce-mi pasă, suflet nu am, de ce drac să mă ştrofoc 
pentru raiu tău?” 


„Hej, smukke, jeg elsker, frei vaci friki-friki cu mine?” 

Mutra aspră a lui father Rudkus dispăru şi înaintea 
lui se proţăpi cu mâinile în şold o arătare ciolănoasă, 
fardată cu negru albastru electric, înţolită într-un corset cu 
solzi metalici şi o perucă blondă cu cozi aşezată strâmb pe 
căpăţâna-i palidă. 

„Hai, nu te zgârci, cinci talăr per oră pentru tine, 
vrumuşelule şi-un blowjob gratis ca la clienţii vechi!” 

„Lasă-mă-n pace, târâtură, eşti veche ca autostrada, 
precis ai gonoree şi lăţei! Dacă vreau acţiune, îmi cumpăr 
o gălbejită de cinşpe ani şi-mi fac cheful! zise cu scârbă şi 
arţag, deşi în urmă cu două-trei ore chiar şi amărâtei care 
dădea cu mopul în buda motelului i-ar fi spus „săru-mâna 
doamnă!” 

„Intraţi-ar fuduliile în cur, calicule, să ţi se usuce 
mădularu şi să-ţi pice, să pişi numa sânge, să vrei da’ să nu 
poţi nici cu pastile!” îl gratulă walkiria sau poate era un 
viking shemale, dar nici că-i păsa, o luă agale spre chei, 
unde, pe malurile Big Bade Riverului, Rio D'Angeles 
Fresco, cum îi zicea toată lumea, nişte şmecheraşi din 
branşa negoţului cu carne vie înjghebaseră un soi de 
lupanare plutitoare, pe jonci şi şalade scoase la reformă, 
vopsite în negru-auriu şi ornate cu lampioane roşii. 

Când plecă de la târfe, unde avuse parte de acţiune 
frenetică desfăşurată simultan cu o thailandeză nubilă, 
slăbănoagă şi o creolă matură cu ţâţe veritabile, se simţea 
uşor ca fulgul unui scaiete de preerie şi pe deplin împăcat 
cu lipsa de suflet evidentă. Totuşi îl sâcâia ceva nedefinit 
ca un gol în atrii-ventricule sau ca o unghie încarnată într- 
un coşmar dureros, dar n-avu vreme să analizeze senzaţia 
nou ivită fiindcă în dreptul lui scrâşniră frânele unui 
studebeker decapotabil, vopsit în nuanţa plămânului de 
vițel iar o voce groasă, răguşită îl interpelă cu 
familiaritate: 


„Eşti Jurgis-dracu mai ştie cum, poetu celebru printre 
tocilarii de tăte naţiile?” 

Deşi nu publicase decât două poezii într-o fiţuică cu 
tiraj redus în urmă cu ceva ani, întoarse capul spre 
mulatrul de la volan, un tip muşchiulos, în costum negru 
de mătase, cu ţeasta rasă şi un tatuaj mov înfăţişând o 
şopârlă muşcându-şi coada pe-o tâmplă şi întrebă ţâfnos: 

„Da, eu sunt, da' care-i treaba ta? 

„Hai, suie, tataie şi nu pune prea multe întrebări, 
bosu meu are chef de o conversaţie cu mata!” îşi răsfrânse 
tuciuriul cu dispreţ buzele groase. 

În mod normal ar fi declinat asemenea invitaţie 
dubioasă, ba chiar ar fi luat-o la sănătoasa, dar astăzi în 
mod explicabil, neavând ce să-i tremure de spaimă, se sui 
cu nonşalanţă în hardughia pe roţi, care demară lent, 
pufnind şi legănându-se ca o şalupă încărcată la refuz. 

„Mişto limuzină ţi-ai tras, constată, tolănit pe 
canapeaua din spate, da i cam leneşă, cât prinde pe oră?” 

„Cinci yarzi pă secundă”, mârâi şoferul măgăoaiei pe 
roţi şi la atât se rezumă tot dialogul lor, fiindcă celălalt se 
scufundă imediat în muţenie şi dădu drumul radioului din 
care începu să se tânguie o clonă a Trishei Twain sau 
poate chiar ea - n persoană. 

O luară spre dealuri, lăsând în urmă smogul şi 
colcăiala downtownului şi după jumătate de ceas ajunseră 
în dreptul unei hacienda făţoase din chirpici, în stil 
tradiţional, dar înzorzonată cu tot soiul de basoreliefuri 
aztece sau mayaşe executate din argilă arsă şi poleită. 

Insul care îi ieşi dinainte îl uimi peste măsură pe 
Jurgis. Avea mai puţin de cincizeci-cincizeci şi cinci de 
inchi, era cocoşat ca-n romanele franţuzeşti de duzină, iar 
capul chelbos, icteric, dotat cu un nas de tapir împăiat, 
pleoape de ţestoasă îi tremura continuu când se îndreptă 
şchiopătând cu mâna întinsă în direcţia lui. 


„Soyez bienvenu, mi casa es tu casă, sunt Michael 
Lee Gecko”, boscorodi ghebosul strângându-i fără vlagă 
falangele în palma-i descărnată. 

„Anşante”, am plăcerea, sluga matale „aruncă într-o 
doară Jurgis, doar aşa să nu creadă pocitania că e incult. 

Se aşezară sub un umbrar şi un pitic cu barbă şi 
freză rasta asortate la un frac zmeuriu le aduse banalele 
margueritas pe care nu le mai beau decât gagicile snoabe 
care visează o carieră în cinema sau poponarii din găştile 
de adolescenţi. 

„Meneer  Sanazetis, începu Gecko, aveţi cumva 
origini neerlandeze? O străbunică din partea mamei, era 
născută în Amsterdam, a murit anu” trecut...” 

„Şi-e-na-sa-i-tis, îl corectă, se întâmplă frecvent, 
numele meu e lituanian... da’ spuneţi-mi cărui fapt îi 
datorez onoarea de a fi invitat în  somptuoasa 
dumneavoastră reşedinţă?” 

„Hehe, icni a râs hidoşenia, se vede că eşti om de 
litere, ştii să întorci bine vorbele... uite care-i treaba: am o 
nevastă, oleacă mai tinerică decât mine, are doar douăzeci 
de primăveri şi bănuiesc că mi-e infidelă...” 

„Aaa, se indignă de formă Jurgis, nu se poate, un 
bărbat atât de seducător ca dumneata să...” 

„N-are importanţă, mârâi boşorogul, n-ar fi nicio 
problemă ca într-o noapte să plonjeze în Big Bad River cu o 
desagă de pietroaie la gât, da’ vezi dumneata ar fi a cincea 
de care m-ar despărţi în mod tragic destinul şi-apoi tre' să 
am dovezi clare înainte de a acţiona...” 

„Cunosc un detectiv particular care ar dibui-o şi pe 
Batşeba, îţi vine cu fotografii en detail, dacă e cazu ...” 

„Am încercat trei, da' au dat chix şi-acu adulmecă 
gazonul la rădăcină, spuse Gecko, lingându-şi buzele de 
crap, d-aia vreau să-i întinzi tu o cursă!” 

Jurgis îl privi nevinovat, dar fără suflet şi observă 


doar atunci că moşu avea tatuat pe dosul mâinii drepte un 
desen înfăţişând un varan care-şi muşca apendicele codal, 
acelaşi pe care-l văzuse pe testele şoferului şi a valetului 
etiopian. 

„Eu? se miră, da’ nu mă pricep, ştiţi io sunt...” 

„Ştiu cine eşti, nu face pe tâmpitu' cu mine de aia te- 
am chemat s-o ispiteşti... Marvis, turtureaua mea, e 
înnebunită după poeţi şi cărţoaie cu poezii...” 

O semilună mare, aurie, stropită cu umbre cafenii, ca 
un croissant bine rumenit se ițise pe mătasea violacee a 
cerului. In tufele maiestuoase de bougainvillea încărcate 
de flori alb-sângerii zumzăiau roiurile albastre şi arţăgoase 
ale muştelor de carne atrase de resturile fleicilor aruncate 
celor trei-patru rottweileri care se învârteau zi-noapte prin 
curtea haciendei. În patio, cuibărit într-un hamac cu 
ciucuri auriţi, Jurgis picotea cu un notes în mână, tresărind 
ori de câte ori câte o molie mare cap-de-mort tipa ca un 
şoarece, prăjindu-se pe abajurul veiozei. Se chinuia de 
câteva ceasuri să compună un consistent poem dedicat 
gazdelor sale dar nu prea îi ieşea. 

Oftă, îşi consultă ornicul cu capac prins cu un lănţug 
de betelia nădragilor şi se scărpină cu vârful pixului în 
urechea stângă. Până la vremea cinei mai era aproximativ 
o oră şi el nu scrisese decât atât. 

„Luna nouă de miercuri pe din două e doar şase 
trăgând la aghioase scuip de cinci plus trei săptămâni 
nectar acru din plămâni din cifra şaij nouă dificil extrag 
rouă în curba ce plouă mă strecor pelvian şi serpentin...” 

„S-o ia dracu' de rimă, tre' să-mi procur un dicţionar 
de  prozodii complicate, altfel înnebunesc potrivind 
silabele!” gândi plictisit. 

Viaţa în căsoaia lui moş Gecko era îndestulată, trei 
mese consistente pe zi, plus gustările şi băutura la 


discreţie, dar timpul se scurgea ca un pârâu nămolos 
printre bălăriile orelor. Mare lucru n-avea de făcut decât 
să alimenteze pofta insaţiabilă de lecturi lirice a doamnei 
Gecko, a cărui apetit pentru poezie îl lăsase mască. Din 
două în două zile, şoferul îi plimba prin librării şi 
anticariate de unde reveneau cu metri de volume, broşuri 
şi plachete în braţe, de se paradiseră şi arcurile 
studebekerului de atâta tărhat de cărţoaie. 

Fiindcă n-avea alte cheltuieli, din banii care-i 
rămaseră de la casa de amanet se înţolise cum scrie la 
carte, completându-şi garderoba precară cu un costum 
gucci contrafăcut din stofşoară lucioasă ecru, un sacou din 
velur de culoarea guşii de turturea şi o ţinută casual, un 
complet colonial din pânză de in cu nădragi, veston cu o 
droaie de buzunare şi o cască colonială. Telalul care-i 
vânduse boarfele îl asigurase că era marfă de calitate, 
aparținuseră unui agent de asigurări care-şi zburase 
creierii fiindcă şeful său îl prinsese că-şi băgase laba în 
mangoţii clienţilor. Casca avea în dreptul frunţii o gaură 
cât pumnul cu marginile maronii-purpurii, dar prinsese 
deasupra un ecuson vietwar şi putea s-o poarte când razele 
soarelui îl loveau în creştet. 

Podelele terasei scârţâiră sub apăsarea unor paşi 
lenți dar strivitori şi o umbră lată, înaltă şi densă ca 
melasa-n beznă se lăţi peste foaia pe care-şi mâzgălea 
versurile. Jurgis ridică privirea şi zâmbi circumstanţial 
când Marvis Gecko ajunse gâfâind în dreptul lui. Era 
literalmente uriaşă, poate cea mai obeză femeie pe care o 
văzuse vreodată. La cei douăzeci de anişori, măsura cam 
optzeci de inchi în jurul taliei iar la cântar trăgea pe puţin 
două gintale. Când se deplasa avea alura elegantă a unei 
morse târându-se pe prundişul unei plaje, iar patul nuptial 
în care soilea trebuise ranforsat cu arcuri şi bare din oţel 
groase cât braţul. Cu toate acestea avea o faţă luminoasă, 


rubicondă, plină de farmec, un năsuc obraznic în vânt, 
buziţe mici, roşii şi dulci, ochi melancolici de culoarea 
myozitisului atins de brumă şi un păr blond natural, buclat 
şi lucios care-i curgea în râuleţe pe spate. În mod normal 
Jurgis ar fi resimţit un intens sentiment de compasiune 
privind-o cum gâfâie strivită de greutatea straturilor de 
osânză, dar lăsându-şi partea aceea eterică, nedifinită a 
corpului în gaj era imun la milă, iubire, râcă şi alte fleacuri 
sufleteşti. 

Îi întinse caietul, ea citi încet, rotunjindu-şi guriţa în 
formă de cireaşă maraschinată şi spuse oftând şi rotindu-şi 
ochişorii languroşi: 

„Merveilleux, ai atâta har şi pui atâta suflet în versuri 
încât simt că mă topesc... ahhh, de-aş putea compune şi eu 
cu atâta uşurinţă!” 

„Dar poţi, zise Jurgis, sunt convins că poţi, ai un 
suflet mare pe măsura, hmmm a ambalajului exterior, care 
cere, nu-i aşa o hrană emoţională adecvată! 

Cutele capotului de atlas bleumarin cu care era 
înveşmântată luciră ca talazurile unei hule exotice şi 
Marvis susură învăluită-n faldurile lui ca un cetaceu în 
plapoma-l de spermanţet. 

„Ştiu că sunt cam rotunjoară, dar aşa-s toate femeile 
sensibile, iar lui Micky al meu îi plac femeile mai plinuţe 
„dar, spune-mi crezi că am talent?” 

„Certamente, o asigură poetul de casă-mare, şi de 
altfel ce-i talentu? Poate cineva să-l pipăie, să-l 
cântărească? Cred că numai oleacă de meşteşug şi un 
dram de exerciţiu îţi lipseşte ca să ajungi o poetesă de 
renume... Emma Dickinson, Gabriela Mistral sau Lisa Jane 
Austen sunt pe lângă tine nişte veleitare amărâte...” 

Ea îl răsplăti cu o bezea aruncată ştrengăreşte din 
vârful arătătorului. 

„Cine e Lisa Jane Austen, n-am auzit de ea?” 


„Habar n-am, o englezoaică tocilară şi frigidă, 
presupun... dar oricum nu are mai multă sensibilitate la 
scris ca tine...” 

Tipa suspină din nou, din profunzimea bojocilor, 
făcând să pâlpâie torţele fixate pe trepiede antice în jurul 
terasei, iar Jurgis vru să mai adauge ceva din suflet, dar 
piticul cu freză bob marly apăru în patio şi lovi un gong 
kitschios din alamă sclipitoare, modelat în formă de fese. 

„Lio dine le servi!” gângăvi el cu ifosele unui 
majordom de mare clasă. 

„Negus, ce ne-ai pregătit în seara aceasta?” întrebă 
amfitrioana. 

„Peşte, tăt felu' dă peşte... espadon umplut cu scoici 
şi anghile, burtă de rechin la grătar, sturion pane cu cartofi 
dulci, somon în sos de lămâie, iar la desert îngheţată de 
stridii cu toping de calamari”. 

„Numai atât?” 

„A mai rămas juma de vițel de la prânz...” 

„Aaa, bon, să-l reîncălzeşti, ştii doar, carnea sleită îmi 
pică greu la digestie...” 

După cină, Jurgis fu invitat de Gecko să fumeze o 
havană în intimitatea biroului său. 

„Amice, îi spuse acesta, în general sunt satisfăcut de 
prestaţia matale... soţioara mea e preocupată de cărţoaiele 
ei, dumneata o consiliezi eficient, dar a apărut o nouă 
problemă... 

„Ştiu, i-a intrat în cap să publice un volum de 
versuri... cunosc un portorican în Truerlos care are o 
tiparniţă de falsificat bani, pot să-l contactez presto şi-n 
schimbul a cinci-şase mii de mangoţi îi facem pe plac!” 

„Nu, nu e asta, hârâi boşorogul înecându-se cu fumul 
trabucului cuban, i-a venit ideea să facă liposucţie... mie- 
mi plac femeile rubiconde ca lui Gauguin, dar ei, nu şi nu, 
i-a intrat în tărtăcuţă că o poetă tre’ să fie slăbănoagă şi 


clorotică... o dovadă în plus că are de gând să-mi pună 
coarne!” 

„Nici nu mă mir, gândi Jurgis cu scârbă, cred că 
atunci când se culcă cu tine e ca şi când ar face amor cu 
mumia lui Ramses number twelve...” 

Temerile lui Gecko erau reale. Deşi economia 
mondială era cam de un deceniu pe butuci, tehnica 
medicală în branşa chirurgiei estetice  evoluase 
nemaipomenit, aşa că orice grăsană, după două-trei 
şedinţe de bombardat osânza cu particule gamma, ajungea 
să arate ca o puştoaică anorexică. 

„Aşa că uite care-i planu, îşi continuă acesta 
expunerea, dacă slăbeşte de n-o mai recunosc, e momentul 
să intri hotărât în acţiune!” 

„Ce să fac? Nu mă pricep la treburi d-astea 
metabolice!” 

„O faci să se îndrăgostească de tine, capisci? Nu-ţi va 
fi dificil, eşti tânăr, arăţi satisfăcător, ai şi talent la vorbe, 
iar ea admiră până la lacrimi telectualii!” 

„Şi după aia? se interesă Jurgis, insensibil. 

„După aia o lichidezi... cum vrea muşchii tăi... glonţ, 
cianură, cocktail de insecticide, un accident rutier, 
frânghie, cuţit, secure, drujbă, mie mi-e totuna! Dacă o faci 
rapid, fără complicaţii cu legea, te-alegi c-un premiu de 
juma de milion, ce zici?” 

4. 

Trântit pe o saltea slinoasă, plină de scobituri, cu 
ghemotoace de lână murdară ieşind din găurile pânzei, 
Jurgis privea cu atenţie şi nedisimulat interes, tavanul. Pe 
suprafaţa aspră şi prăfuită se târa încetişor o şopârlă mică, 
gri-verzuie cu ventuze la capătul labelor răşchirate 
eficient. Pândea o muscă cât unghia, cu abdomenul umflat 
de larve şi torsul împlătoşat în chitină aurie. Când ajunse 
la o palmă de muscoiul care se desfăta frecându-şi 


picioruşele păroase, geckoul înţepeni devenind o pată de 
mucegai, imposibil de identificat printre celelalte pete de 
pe plafon. 

„Oare cum mă vede musca prin ocelii ei imenşi, 
caleidoscopici?” se întrebă apatic. Dacă geckoul vede 
musca, iar musca mă vede pe mine şi eu îi văd pe amândoi, 
cine e prada şi cine-i vânătorul? E normal ca un gecko să 
halească muşte, dar eu la capătul lanţului trofic dacă aş 
ronţăi o şopârlă ar fi amoral sau anormal?” 

Mâna dreaptă ce-i atârna fără vlagă pe marginea 
patului se strecură încet şi apucă remingtonul raging-bull 
444 care dormea liniştit pe noptieră, lângă un pachet 
mototolit de ţigări. Îl armă şi ţinti spre tavan. Fredonă 
printre dinţi: 

„Litlle gecko had a wife 

Big fat wife, big fat wife 

With a stomach as a whale 

Give me a sharpest knife 

And a purple pimpernel”. 

Braţul întins îi tremura de efort, fiindcă revolverul 
avea cam două kile. Şi-l procurase în schimbul unui miar 
de la un paznic de bancă care-şi completa veniturile 
vânzând puşcoace cu seria ştearsă. 

„Dacă nimeresc musca, o omor pe Marvis, dacă trag 
în şopârlă, mă sinucid!” 

Aripile muştei încremeniră. Ochii cât gămălia a 
geckoului încremeniră pe muscă, când pe nea; teptate 
împuşcătura porni bubuind şi asurzindu-l pe toţi trei. 
Primul îşi reveni Jurgis, care după ce fumăraia şi praful de 
moloz se domoliră, contemplă din nou plafonul. Nici urmă 
de muscă sau de şopârlă. Se ridică, aruncă pistolul puţind 
a fum pe saltea, îşi vâri tălpile în nişte snickerşi scâlciaţi, 
fără şireturi şi cobori în stradă. Trecu încet, cu mâinile 
înfundate în buzunare, pe lângă o liotă de puşti zdrenţăroşi 


care tăbărâseră pe caroseria unui sedan verde şi se 
munceau să-l dezasambleze cu ajutorul unor ciocane şi 
răngi. Semănau cu o armată de furnici care devorau un 
greiere. Îi depăşi şi se ciocni piept în piept cu un 
adolescent  slăbănog, cu tenul galben-acneic care-l 
interpelă cu o voce tânguitoare: 

„Omule, dă-mi cinci piţule să-mi cumpăr iarbă... n-am 
fumat d'alaltăieri şi mi-e rău de nu mai pot!” 

„N-am bani, răspunse Jurgis, arătându-i demonstrativ 
căptuşeala buzunarelor întoarse pe dos, lasă-mă în pace!” 

„Ţi-o vând pentr-un tollar valabil pe soră mea, juma 
de oră, poţi să faci ce vrei cu ea, e curată, se spală şi pe 
dinţi!” insistă tinerelul. 

Prin constelația de găuri din t-shirt i se vedea pielea 
cafenie şi jegoasă cu pecingini mai deschise la culoare 
decât fondul. 

„N-am, repetă dând să-l ocolească, şi nici dacă aş 
avea nu ţi-aş da, ieşi la vânătoare, prinde o pradă 
comestibilă sau crapă dracului! 

„Crapă tu, jigodie palidă”, se zbârli celălalt scoțând 
un briceag cu resort şi îndreptându-l spre coastele lui. Dă- 
mi portofelul sau îţi dau cep?!” 

Lama de un deget scânteie moderat-albăstrui, luă 
avânt, sfârtecă pânza hanoracului şi se lovi de bricheta 
zippo pe care o avea în buzunarul de la piept. Metalul 
scrâşni şi cu un clic sec brişca se închise retezându-i două 
falange.  Mulatrul începu să urle, vânturând stropi 
întunecaţi de sânge din mâna ciuntită. Jurgis îi altoi un 
pumn în ţeasta rasă la unison cu un şut în boaşe, îl împinse 
spre rigolă unde rămase ghemuit şi scâncind neputincios 
de durere şi îşi văzu de drum. 

„Oare Richard Buckminster („Bucky” Fuller când a 
inventat domul geodezic sau Graham Bell când a auzit 
pentru prima dată o voce-n pâlnia telefonului ce au gândit? 


Aveau vreo greutate pe suflet, care e problema?” 

Când ajunse sub mingea de baschet aurită întinse 
palma dreaptă în sus şi o opri din pendulare. Ciocăni în 
uşa roşie şi înainte ca vocea lui Lomis să se audă „intră i 
deschis” păşi în încăpere. Grăsanul care halea pacheţele 
de primăvară rămase cu beţele în aer şi gura 
întredeschisă. 

„Ce-ai de amanetat? „îl întrebă molfăind un rest de 
cocă înmuiată în salivă. 

„Nimic, spuse Jurgis, am venit să mi-l dai înapoi... nu 
ţi-aminteşti de mine, nu-i aşa? Jurgis, Jurgis Sienasaitis...” 

„Pe-aici trece multă lume, cu tot felul de marfă, e 
imposibil să-i rețin pe toţi „spuse Lomis, precaut, bâjbâind 
cu degetele lui ca nişte crenvurşti după bâta de baseball 
rezemată de piciorul mesei. 

„im vreau sufletul înapoi, uite-ţi banii, cred că 
valorează de zece ori mai mult decât mi-ai dat!” 

Scoase o batistă motolită şi o trânti pe tăblia din 
melamină. 

Rubinul sângeriu cât o nucă se rostogoli spre grăsan, 
sclipind ca o nudistă sexoasă care se despoaie în mijlocul 
unei bălți mocirloase. Mâna lui Lomis lăsa coada bâtei şi 
scoase un catastif legat în muşama care imita pielea de 
anaconda. 

„Nu-l mai am... l-am dat uite, scrie aici: amanetat 12 
mai, valorificat 30 august... l-am dat...” 

„Cum adică nu-l mai ai?” 

„Asta e politica firmei, bunurile pentru care nu s-a 
plătit în termen de trei luni, preţul de amanetare şi 
garanţia trec în proprietatea casei!” 

„Cui i l-ai dat?” 

Ochii înguşti ai lui Lomis se îngustară mai tare a râs: 

„Lui Albert A. Wanderung, un austriac dus cu capu', 
profesor de antropologie sau altă poliloghie care a plecat 


într-o expediţie prin Nepal... cică acolo ai nevoie să 
răzbeşti de nouă vieţi ca pisica, un suflet în plus nu strică 
nimănui!” 

5. 

Pe chei nu-şi pierdea vremea prea multă lume, nici 
măcar pescăruşi care să plonjeze în unda murdară după 
gunoaie nu se vedeau. În apele cenuşii, pâcloase ale 
dimineţii se plimbau de ici colo, doar câţiva inşi mahmuri 
cu tricouri în dungi şi doi-trei hamali care împingeau 
cărucioarele pe două roţi ticsite de valize. Păşi printre 
băltoacele de apă irizată cu pete de motorină, ocoli o stivă 
de lăzi goale şi mai-mai să alunece pe-un cap de doradă se 
pomeni în dreptul etravei pachebotului. 

„Holy Galleon” arăta ciudat pentru o navă de 
călători. În primul rând, avea prova joasă, duneta cât o 
cuşcă de iepuri, o arboradă zgârcită, chila foarte îngustă, 
toate cabinele fiind dispuse mult sub linia de plutire pe 
flancuri şi lipsea teuga. Pe urmă culoarea ciudată a 
copastiilor, cu varangi şi pontili din oţel solid, vopsite într- 
un gri-metalic antirugină foarte cazon, ceea ce explica 
faptul că înainte de a fi scoasă la reformă, nava se numise 
SSM 136 T-Dorado Canion şi se deplasa pe sub valuri cu 
ajutorul motoarelor cu propulsie nucleară. In loc să-l dea la 
topit sau să-l amenajeze ca muzeu plutitor, Marina îl 
vânduse unui şmecher care-l amenajase drept pachebot 
transatlantic, adăugându-l O covertă fragilă, 
compartimentând camerele pentru torpile, păstrând 
motoarele şi coborând doar axul elicei sub planul maestru. 
Ce le păsa celor comisia senatorială de sănătate publică de 
faptul că nivelul emanaţiilor de radon era de opt ori mai 
mare decât limita normală, iar pasagerilor le pica tot părul 
şi dinţii în timpul voiajului, chestia funcţiona, iar un bilet 
până la Mumbai, Durban sau Shanghai era mai ieftin decât 
o cină la Ritz sau la Four Seasons. 


„Aceasta e prima zi a noii mele vieţi” îşi spuse Jurgis 
căutând din priviri scara de acces pe punte şi vreun ofiţer 
sau stewart care să-l conducă spre cabina lui. 

Era vesel fiindcă avea în buzunar o mie trei sute 
douăzeci şi cinci de tollari, atât îi dăduse Lomis pe rubin, 
iar când o să-şi dea seama că e un ciob de cristal colorat 
cu oxid de fier, el va fi hăt-departe şi pentru că pornea în 
căutarea sufletului de care fusese lipsit aproape juma de 
an. 

În minte îi veniră versurile, unde naiba le citise, ale 
unui obscur poet balcanic: 

„Partenza!... 

Mă cheamă oceanul 

Şi glasul sirenei ce-anunţă plecarea 

Spre sudul fantastic al „Fetei morgane”. 

Mă cheamă suprema-nfrăţire cu anul. 

Cu luna, cu ziua, cu ora, cu clipa 

Când gestul fatidic sfârşeşte risipa 

Aromelor calde de ceai şi banane; 

Când Yama ne şterge din Wansa prezenţa... 

Mă cheamă-nserarea eternă - Uitarea!... 

Mă cheamă supremul adio!... 

Partenza!...” 

Nu răsună nicio sirenă la dunetă, dar apăru un ins 
spân, înţolitîntrun sacou bleumarin c-o ancoră brodată pe 
piept care strigă: 

„Fereşte, să nu-ţi deranjez freza” şi aruncă o 
scândură lată între copastie şi dalele de beton ale cheiului. 

„Hai sus, dac ai belet, ce mai aştepţi?” îi spuse acesta 
slobozind şi o parâmă mânjită pe post de balustradă. 

În timp ce păşea pe pasarelă, acesta scârţâi şi se 
arcui sub apăsarea unor paşi grei şi-n spatele lui ciripi o 
voce languroasă şi tare cunoscută: 

„Monşer, mon ami, doar nu credeai că te voi părăsi 


fără să te văd încă odată...” 

Intoarse capul şi ochii I se umplură cu imaginea unei 
Marvis înlăcrimate, costumată într-o ţinută de călătorie: 
manta antracit din pânză cerată, largă cât un cort, pălărie 
mare cu boruri florentine, un şal cât fifth avenue din pene 
negre de struţ şi o poşetuţă D & G din epiderma unui 
aligator negru matur, în care ar fi încăput breakfastul şi 
cina unei echipe de canotori cu tot cu cârmaci. 

„Nu pot trăi fără tine, ţipă ea inutil de 
melodramatică, te voi urma oriunde te duci, îţi voi spăla 
şosetele, îţi voi fierbe cafeaua, nu mă părăsi, please...” 

„Eşti dilie, mârâi el sufoca de strânsoarea cortelului 
umblător, dacă prinde de veste varanu tău ne trimite pe- 
amândoi la peşti!?” 

„Mă primeşti, iubitule? Mă primeşti lângă sufleţelu 
tău?” 

Fără să aştepte aprobarea lui se întoarse şi strigă 
înspre hamalii gură-cască: 

„Negus, adu bagajele mele sus, pe punte!” 

Jurgis se prinse cu amândouă mâinile de frânghia 
întinsă, îşi propti o talpă în dosul ei lat cât un seif de modă 
veche şi împinse din toate puterile, strigând: 

„Nu cred, madam, plec solo... Adio şi n-am cuvinte!” 

O tuli pe punte, fără s-aştepte sunetul bâlbâdâcului 
sau strigătul „om la apă” şi-l întrebă pe chelul cu sacou 
bleumarin. 

„N-arunci un colac? Nu cobori o barcă de salvare?” 

„N-avem, haben wir d-astea”, oricum frâulein 
pluteşte ca o geamandură de ceaţă!” răspunse tipul cu 
indiferenţă luându-i biletul. 

6. 

„Abends, will ich schlafen gehn. 

Vierzehn Engel um mich stehn: 

Zwei zu meinen Haupten. 


Zwei zu meinen Füßen. 

Zwei zu meiner Rechten. 

Zwei zu meiner Linken. 

Zweie, die mich decken. 

Zweie, die mich wecken. 

Zweie, die mich weisen. 

Zu Himmels-Paradeisen...” 

Cuvintele idioate se roteau neîntrerupt, în ritmul 
neregulat al plăcilor uzate, de nuanța antracitului din 
şanțurile cărora se ridica obsesiv melodia reluată de chelul 
cu sacou bleumarin la armonică, cu scrâşnetul lanţului de 
ancoră în fundal, cu balansul ruliu-tangaj reluat ciclic care 
ar fi putut paradi şi stomacul unui caşalot, icnete şi iz de 
borală mixat cu mirosul înţepător de vopsea toxică şi 
putoarea cutiilor goale de conserve aruncate sub 
tambuchi. Puntea se înclina şi bolul stomacal gâlgâia, 
laolaltă cu acreala penultimei vome. În pâcla cenuşie doar 
trepidaţii, pe urme nişte nesfârşite creste, verzi-gri ca un 
şir de coline simetrice în ceaţă. Sleiala cu iz de seu a unei 
shaorme halite în Golf, gustul de crezol al aşternuturilor 
unui han din Rawalpindi, pata oranj a unui sari în 
Bangalore, plus zvon de cinel pe-o melopee „hare Krishna 
hare-hare, repere suave fragmentare ale anabasei lui. 

După aceea lumea începu să se micşoreze brusc în 
jurul lui, redusă pe nesimţite la clătinarea monotonă când, 
cocoţat pe şaua din lemn căptuşit cu pâslă scorţoasă între 
cocoaşele cămilei ochii obosiţi pipăiau un spaţiu restrâns 
între dunga prăfuită a orizontului şi petecele de ierburi 
uscate din dreapta şi stânga potecii. 

„La ce dracu' am nevoie de-un suflet, pot scrie şi-aşa, 
dacă ştiam că e atât de anevoios, lăsam dracului căutarea 
şi mă apucam de asasinarea pe bani a muierilor în 
Truerlos...” 

Scoase un ciot de harthmuth şi scrise cu greu fiindcă 


degetele îi amorţiseră de frig. 

„Acesta este primul meu poem până-n pânzele albe 
până-n măduva shangri-la jumate de creier mi-e umedă şi 
albă cealaltă carbonizatăse-ncolăceşte în punctul Y mi-am 
descoperit greaţa totală firele albe din barbă nimic nu 
anunţă nimicul poate un trandafir Jericho când deşertul 
îngheaţă”. 

Unghia arătătorului îl durea încovoindu-se concavă, 
vânătă şi rămase cu creionul în aer. 

„Jurgi-Jurgi, îl dojeni bactriana maronie, cu miţe 
flocoase în jurul orbitelor, privindu-l cu ochii de mură 
umbriţi de gene uriaşe ai Selmei Hayek, de când n-ai 
vorbit la telefon cu mama ta?” 

„Mama e moartă de cinşpe ani, doarme sub plapumă 
de humă în kapines-ul din Panevėžys răspunse moale şi 
alunecă dintre cocoaşe pe un madras lucios, vineţiu, 
imprimat cu arabescuri argintii şi cozi de păun în relief. 

„Baltica a secat complet, istmul Neringa e plin de 
heringi afumati... mi-e foame, Curlanda geme sub o ploaie 
de colţunaşi cu varză roşie... mor berzele, nu vedeţi?” 

„Taci şi bea, „îi spuse cu blândeţe o voce bătrână în 
anglo-lituaniană sau cine ştie poate în dialectul dholakha- 
bojhpuri lepka kumbhali din spatele unei draperii antracit, 
puţind tare a oaie, dar foarte imaterială din moment ce 
degetele lui trecură prin ea fără să pipăie nimic. 

Fiertura din lingura de lemn era atât de amară, încât 
avu un relfelx de vomă dar o înghiţi fără să vrea. Perdeaua 
de antracit cobori iar şi observă, fără nicio noimă, că purta 
pantaloni scurţi din doc pepit, alb-bleu, soarele îl orbea cu 
raze călduţe şi alerga într-un cerc de iarbă bătătorită, 
ţinând-o de mână pe Laima cea mică, căruiau îi lipseau 
incisivii de sus, în timp ce Laima mijlocie care avea pistrui 
şi codițe roşcate şi Laima cea mare, tunsă zero băteau din 
palme cântând: 


„Antan tikitan, Jurgi este căpitan, pe-avionu 
american, fără aripi sau motor, boul paşte un cotor, antan- 
ti-na, a ouat găina, Jurgi merge cu maşina... Amdam-dez, 
dizi-mani-frez, dizi-mani-pomparez, amdam-dez, tiki-tuki 
pan...” 

Încercă să cânte şi el, dar se auzi un zgomot de 
clopoței şi adormi pe alt refren, reluat de un cor şoptit de 
guri nevăzute. 

„Roga-noga, noga dehadalli nivu tinnalu Khali nivu 
kamduko sahali noga-nogal mutega tu hamaduvidal...” 

Când deschise ochii văzu grinzile afumate ale unei 
cociobe spoite cu lut şi într-un colţ o bătrânică ridată 
inimaginabil, parcă cineva îi ecorşase pielea feşei, o 
pusese la tăbăcit şi-apoi i-o lipise de-a-ndoaselea pe mutră, 
care mesteca ceva într-un ceaun. leşi de sub pielea de iac, 
observă că era gol-puşcă, iar când vru să iasă din încăpere, 
se ciocni de un ins înalt şi spătos, cu părul şi barba blond- 
aurii. 

„Alfred, doctor Alfred Wanderung, presupun...” 

„Nu, Berse Smalladson din Upsala, spuse blondul, da’ 
de ce mă întrebi?” 

„ÎL caut pe Wanderung, o treabă personală, nu l-ai 
văzut pe-aicea?” 

Bersek lăsă din mâini teodolitul pe care-l căra şi se 
scărpină în chică. 

„N-am auzit de niciun wandering-wanderung pe- 
aici... cu ce se ocupă?” 

„De fapt unde mă aflu? Cum am ajuns aici? Când am 
plecat din Darjiling, aveam provizii suficiente, inclusiv de 
ceai calitatea-ntâi da' cred că m-am îmbolnăvit de febră 
denga, dizenterie, malarie sau ce dracu’ am păţit...” 

„Ni-s la vreo două sute de mile est de Naia Kanga, de 
aici se vede bine Ming Kippa Sherpa şi Kan ye Aldala, 
fecioara îngheţată. Eu studiez ghețarii himalayeni, o 


metodă nouă pe bază de difracţia luminii polarizate... 
neamţul tău cu ce se ocupă?” 

„Cu achiziţionarea de suflete...” 

„Interesant, n-am auzit... oricum ar fi bine să pui 
ceva pe tine, de-abia te-au scos din letargie, ai făcut o 
hipotermie de excepţie. Norocul tău că şamanul a ghicit în 
omoplat de oaie că ai şanse, altfel te lăsau pe-afară”. 

După ce reuşi să-şi curețe pielea de alifia din unt de 
iac, cenuşă şi cine ştie ce zeamă de ierburi autohtone, 
Jurgis trase pe el un pulover împrumutat de la suedez şi 
ieşi să admire peisajul. 

Nu trebuie să ai neapărat un suflet mare ca să rămâi 
cu gura căscată în faţa priveliştii. Şi avu ce vedea! De pe 
platoul sterp unde stătea se deschidea dinainte-i un hău 
amplu, mărginit de vârfuri inaccesibile şi ţancuri golaşe, 
încununate cu o dantelărie uimitoare de gheaţă cristalină 
care sclipea sub văzduhul pur de-un albastru ireal, 
fotografic. Un peisaj care reprodus pe ilustraţii şi pliante 
turistice pare banal, dar atunci când te afli faţă-n faţă cu 
realitatea îţi taie răsuflarea oricât de blazat te-ai fi născut. 
Rămase țintuit cu ochii în străfundul cerului de peruzea 
până când începură să-l usture ochii şi golul dintre coaste 
prinse să-i zvâcnească neliniştit. 

„Dumnezeu e crud, îşi spuse aparent insensibil, a dat 
neghiobilor şi primitivilor o natură pe care n-o merită!” 

Se întoarse în colibă, unde baba le servi câte o cană 
de ceai negru şi-o ciozvârtă de carne negricioasă şi tare. 

„Mănâncă, e şuncă de dzo, nu de iac, e mult mai 
gustoasă şi uşor digerabilă. De fapt, dholakanii şi lepkaşii 
nu mănâncă demult carne de iac, ei cred că atrage 
spiritele rele, îl folosesc doar ca animal de povară”, îl 
lămuri Berse. 

Singurătatea nudă în care se trezi sau poate efectul 
vreunei ierburi magice din ceaiul fierbinte îl făcu pe Jurgis 


vorbăreţ şi se puse să-i povestească lui Smalladson 
păţaniile prin care trecuse. 

„E nasoală chestia, dacă e aşa cum spui, îşi dădu cu 
părerea acesta, dacă nu-l găseşti pe neamţ şi nu-ți 
recuperezi sufletu' poate ar trebui să-ţi faci rost de unu 
nou. În privinţa asta ai nimerit bine, aici poţi să procuri 
marfă de calitate, ceva nealterat de civilizaţie. Mortalitatea 
infantilă şi nu numai e ridicată, aşa că n-ai avea prea mult 
de aşteptat să încerci varianta asta... dacă vrei pot vorbi 
cu vraciul Bhala Ningamlun să vedem cum s-ar rezolva din 
punct de vedere kharmic transferu ...” 

„Da, dar n-aş vrea să mă trezesc cu anima unui sugar 
în piept şi s-ajung reîncarnarea cine ştie cărui bon bla-mă 
panchen dharmapala sau mai rău a vreunui sfânt tulkus 
sau cum le zice, mumificat natural într-o hrubă acum cinci 
sute de ani!” suspină Jurgis scobindu-se cu o aşchie între 
măsele unde îi rămăsese un zgârci de iavacă. 

În lipsă de altceva, în zilele următoare îl ajută pe 
Berse să-şi care pe coclauri echipamentul şi să-şi instaleze 
gadgeturile cu fascicule şi lentile de tot felul. 

Ta 

Pentru prima oară de când părăsise Truerlos-city se 
simțea util. Hălăduia, fără să-şi facă planuri de viitor, pe 
cărările munţilor, cărând în spinare calabalâcul cu 
teodolitul, proviziile şi instrumentele fragile, dându-i o 
mână de ajutor suedezului în cercetările lui, fericit că e viu 
şi poate să facă orice comandă muşchilor. 

„Cred că-s pe cale să-mi fac un prieten, îşi spuse într- 
o dimineaţă, la două săptămâni de la întâlnirea lor, da’ 
ceea ce-i uimitor e senzaţia că nici n-am nevoie de 
complicaţii de la carenţele de anima, suflu vital şi-alte 
fleacuri!” 

Berse coborâse pe o brână îngustă ca să instaleze un 
trepied cu senzori cristalografici, iar el fila coarda de care 


se legase în hamuri când deodată colacul de frânghie se 
încâlci. Se aplecă vrând să desfacă bucla, când îi alunecă 
piciorul de sprijin şi scăpă dintre palme funia. La capătul 
opus, celălalt se bălăngăni în gol, izbându-se de peretele 
stâncos. Reuşi să se proptească în tălpi şi încercă să-l 
tragă, dar nu reuşi, atârna prea greu pentru forţa lui şi 
atunci înfipse un piolet în buza de piatră şi-l ancoră. Când 
se aplecă peste marginea hăului îl auzi hăulind: 

„Jurgis, dă drumul la coardăăă!” 

Ecoul se lovi de marginile avenului şi se stinse scurt, 
după două-trei reverberaţii. Înălţă capul, fruntea îngheţată 
a Fecioarei de Gheaţă, sinistra Kan ye Aldala îl veghea 
impasibilă şi înfricoşător de apropiată. 

Coarda începu să deşire fumegând, smucelile lui 
Berse o făceau să se frece de dunga prăpastiei, iar când se 
aplecă din nou, opintindu-se să o asigure, îl văzu privind în 
sus, cu ochii albaştri înceţoşaţi de spaima morţii. 

„Lungeşte-o tâmpituleee, urlă el din nou, s-ajung 
la...” 

Pe urmă toate se derulară cadru cu cadru, ca într-un 
film derulat cu încetinitorul. Frânghia zbârnâi şi se rupse, 
trupul în hanorac roşu se învârti ca o momâie din cârpe, 
apoi pluti câteva nesfârşite secunde-n aerul gol şi dispăru 
în noianul de nea şi stâncăraie dedesubt. 

„Fii re ar a naibii de coardă, s-a dus dracului la vale 
prietenia mea!” mormăi Jurgis, fără nicio emoție sau vreo 
senzaţie neplăcută în golul dintre coaste. li rămase o 
vreme în minte doar imaginea ochilor holbaţi de groază şi 
a gurii căscate, urlând inutil. 

A doua zi, dădu pe două sute de rupii tot 
echipamentul unui păstor de iaci şi-şi cumpără în târg la 
Babiyachaur o cămilă. Şmecherul care i-o vându, îl asigură 
că Moti Mărga, „Perla Drumului”, aşa-i zicea dobitoacei, e- 
n stare să alerge o mie de mile fără să se adape sau să 


rumege nimic. Dacă s-ar fi priceput puţin la animalele de 
povară, n-ar fi târguit-o fiindcă n-avea, în afară de nuanţa 
alburie a blănii, nimic dintr-o perlă, cocoaşele îi atârnau 
flasce ca ţâţele unei doici anemice, incisivii erau tociţi 
până la rădăcină, iar genunchii îi tremurau de slăbiciune şi 
bătrâneţe. 

Pe hartă, semidreapta care pornea din Babiyachaur 
intersectând şoseaua dintre Biratnagar, Bulke-Butwal şi 
Dhangadhi părea un fleac de distanţă, dar descoperi după 
opt ore că şoseaua era doar o cărăruie bătătorită de copite 
şi făgaşurile roţilor de car. Işi continuă totuşi călătoria, 
învăluit în colbăraie, prin şesul arid, maculat de rarele 
pete ale tufelor de iarbă uscată şi scaieţi anemici, moţăind 
proptit între cocoaşe, legănat de mersul legănat al „Perlei” 
şi deschizând la răstimpuri ochii doar atunci când câte-o 
hârtoapă obliga animalul să se oprească. Pe înserat, ajunse 
în dreptul unei incinte descoperite, înconjurate de ziduri 
scunde din chirpici spoite cu humă. După urmele de foc şi 
smocuri de miţe risipite pe lutul bătătorit, locul părea să 
fie un soi de caravanserai folosit de caravanele care 
hălăduiau prin părţile locului. Descălecă şi se apucă să 
caute tizic, scaieţi sau găteje ca să facă focul, după ce 
constată că-n bidon mai avea doar două-trei înghiţituri de 
apă sălcie. 

„Dacă nu crăp de sete am s-o mierlesc de frig, sau 
poate de amândouă deodată, care-o fi diferenţa” cugetă cu 
indiferenţă orbecăind în penumbră şi aplecându-se să 
smulgă din pământ ceea ce părea a fi un smoc de iarbă- 
neagră crescut lângă un perete. Când trase mai tare, 
tencuiala de paiantă se nărui şi se trezi ţinând în mână o 
teastă mică, cam cât a unui macac, în timp ce de sub moloz 
rânjea scheletul firav, învelit în zdrenţe de lână portocalie 
a unui prunc de cinci-şase ani. „Perla” alburie miţoasă se 
ridică balansându-şi cocoaşele moi, slobozi un răget 


sinistru şi o zbughi în beznă. Scotoci după o lanternă, dar 
uitase să-şi procure baterii, o izbi de pământ, în lipsa ei 
aprinse un căpăţel de lumânare din seu şi se apropie de 
zid. Cărămizile erau ornate din loc în loc cu cruci 
îmbârligate, străvechi „sua-asti” şi întortocheate caractere 
sanscrite sau poate sino-altaice. 

„Pe buricu lui Sakyamuni şi toate membrele lui 
dezembrate, descărnate şi reîncarnabile, înjură în gând, 
tre’ s-o uşchesc de-aici, n-am chef să-mi petrec noaptea 
într-o necropolă!” 

O luă prin întuneric, doar o sclipirea astrală a lui 
Jupiter puncta cerul bleumarin intens, catifelat, ferind pala 
lumânării de vânt, încercând să ghicească în ce direcţie 
fugise bactriana, dar nu reuşi să-i dea de urmă. Ajunse la 
poalele unui deluşor de nisip moale şi se cuibări în poala 
lui caldă, cu ochii la pâlpâirea dintre palme şi urechile 
ciulite spre nevăzutul îngrijorător ce-l înconjura. 

„Mort fără suflet, asta va constata cel care-mi va găsi 
leşul. Dacă-l va găsi cineva vreodată... ăsta să fie finalul, 
ciudat e că nu-mi pasă deloc!” 

După ce lumânarea se stinse adormi repede, ca un 
prunc după alăptat, în braţele dunei. 


Când se ridică, cu ochii încă împăienjeniţi nici urmă 
de dune, pustiu, scaieţi, sau cămile zbughind-o din 
caravanseraiuri pustii. Se afla la marginea unei livezi, 
iarba sclipea crudă, trunchiurile zvelte cu coaja neagră, 
pieloasă aruncau umbre viorii paralele peste pajişte, florile 
care spuzeau rămurele se scuturau într-o lapoviţă roz, cu 
arome de cuişoare, bergamotă, bacă de tamarin, cardamon 
copt şi răsuflare caldă de fetişcană la ciclu. 

Se îndreptă spre coliba ridicată din bețe regulate, 
pânză cerată şi acoperiş ţuguiat din paie, profilată printre 
pomi ca o acuarelă nanga pe-un panou pliant din hârtie. 


„Ce mama lui Lucifer, Sataniel-zbanghiul, Behemot 
de catran, se miră rostind răspicat şi sonor silabele, cu 
voluptatea unuia căruia i-a revenit pe neaşteptate graiul, 
unde draci am ajuns?” 

La auzul vocii lui dincolo de peretele translucid se 
mişcă o umbră feminină firavă, care trase un panou glisant 
şi păşi dincolo de prag. 

Jurgis îşi frecă pleoapele, dinaintea lui apăru o tipă 
matură, cu tenul ciocolatiu, ridat adânc de creţuri 
pergamentoase, cu părul vâlvoi şi creţ în smocuri 
decolorate, dar de statura unui copil de opt-zece ani, 
înfăşurată într-o robă albă cu melcişori trandafirii şi bleu, 
care se ploconi schematic, împreunându-şi palmele mici şi 
îngânând într-o anglo-saxonă precară, cu accent primitiv 
sau poate globalizat. 

„Bun sosit în Makuka Valley... casa meu e şi casa 
tău!” 

„Mi-e foame şi sete”, o lămuri el, ducând degetele la 
gură şi mimând masticaţia şi sorbitul unui lichid răcoros. 

„Nu mâncat, băut maji baridi, bun, mult bun, turui 
individa, Kazabun aşteaptă la tine!” 

Îi întinse un bol din coajă de bambus dat cu lac 
negru, iar el sorbi setos, înviorat dar şi oleacă dezamăgit 
fiindcă lichidul era doar apă rece cu gust de muşchi 
proaspăt şi piatră impregnată de soare. 

„Se vede treaba că-s depărtişor hăt-departe de 
kahmandu-ul meu, gândi aiurit după ce-şi astâmpără setea. 

Ea zâmbi fad, cu gingiile violete încadrând incisivi 
mărunți, îi făcu semn s-o urmeze şi intrară în locuinţa 
uimitor de echilibrată şi spațioasă, fără ferestre şi alt 
mobilier decât două-trei mescioare joase şi rogojinile din 
trestie aşternute pe podea. In mijlocul uneia dintre ele, 
văzu ciucită o mogâldeaţă nemişcată, acoperită cu o 
cuvertură din lână oranj. După două-trei minute, femeia se 


retrăsese  neauzită, tuşi discret ca să-şi semnaleze 
prezenţa, dar momâia nu se mişcă şi atunci strigă 
încetişor: 

„Hello, mister,  monsieur's il vous plait... 
unterschieden herr, entschuldigen bitte...” 

Pătura alunecă de pe umerii insului şi bătrânelul de 
sub ea, boţit şi el ca o mumie, cocârjat, chel, doar un smoc 
cărunt răsucit ca un moţ în creştet îi împodobea craniul 
neted, rosti clar cu accent britanic de parcă ar fi supt 
silabele într-o şcoală de snobi de pe malurile Cam-ului. 

„V-am auzit când aţi intrat, spuse, aţintindu-l curios 
cu ochişorii întunecaţi, zâmbind ştirb dar ospitalier, eu 
sunt Cazaban, şaman Julius Cazaban, armean după tată, 
evreu după mamă, născut între două holocausturi 
importante într-o urbe cosmopolită de pe malurile 
Danubiului inferior, enfin, psaw, what ever, etc. dar să nu 
vă plictisesc cu amănuntele biografiei mele, spuneţi-mi, cu 
ce vă pot fi de folos?” 

Jurgis se aşeză turceşte pe rogojină şi îi istorisi rapid 
prin ce păţanii trecuse de când îşi amanetase eul invizibil. 

„Rău, foarte rău, îşi clătină Cazaban căpăţâna 
lucioasă, chestiile de acest gen sunt complicate, dar aţi 
nimerit unde trebuie, transmigrarea, reîncarnarea dirijată 
şi jocul de-a mankakan minum e dzu yen tak, adică fuguţa 
puiule înapoi în găoace, sunt specialitatea mea. Cum îi zice 
celui care l-a achiziţionat? 

„Wanderung, doctor Wanderung”, murmură el. 

Vraciul se ridică cu o agilitate surprinzătoare, parcă 
avea un resort în gambe şi-n dos şi trase un perete- 
paravan, moşmondind ceva lângă un raft cu etajere din 
lemn uşor. 

„Wan-Tehiou, Wazjdesky, Wanna, Wapanoui. 
Wamalanpildi. Wanderung, iacă-l: Wanderung Albert, 
născut la... vai-vai-vai, mort acu o lună, înecat în Orinoco, 


la vest de Para... mare ghinion. Deci dragă domnule, de 
nerecuperat!” turui el răsfoind o cărţoaie cât două anuare 
telefonice laolaltă. 

Jurgis simţi că i se strâmtează câmpul vizual şi îl 
scaldă sudori reci. 

„Ce căuta ăla în Surinam cu sufletu' meu în el?” 

„Nu disperaţi, vă pot ajuta cu eficienţă, am o largă 
paletă de suflete să vă ofer în schimb”. 

li arătă pe rafturi şiruri aliniate de boluri din 
ceramică, de diverse culori, albe, cafenii, ocru sau negre, 
unele mari cât o amforă, altele cât un şip pentru ulei de 
mir. 

„Aici e sufletul ultimului negus, niţel cam mucegăit, 
dar încă funcţional, odihneasă-l umbra mărețului chivot al 
legii, dincolo umbra impalpabilă a tovarăşului Andropov, 
conservată în votcă, oala asta mare e ocupată de shogunul 
lemochi Tokugawa, nu ştiu de ce fiindcă era puţintel la 
trup, da' pesemne ca să nu se plictisească închis în ea de 
atâta amar de vreme...” 

„Ceva mai puţin impunător şi proaspăt n-aveţi?” 

Cazaban zâmbi ca cel mai ospitalier proprietar de 
tarabă din Istanbul. 

„Cum să nu? Un gigolo brazilian tranşat de amantele 
geloase, da' anima e-n stare bună, un pompier chilian 
strivit binişor la cutremur, un sinucigaş bucureştean 
dependent de etnobotanice...” 

„Ultimul cât costă?” se interesă Jurgis scotocindu-se 
prin buzunare şi constatând că n-are parale şi nici portofel. 

„Nimic, stimate domn, e plăcerea meu şi hobbyul 
constant să mă ocup cu recuperările de acest gen... 
trebuie doar să semnaţi un angajament că după utilizare îl 
înapoiaţi în stare bună!” 

li întinse un pix şi o coală, ce conţinea un soi de 
contract scurt, a cărui clauze constau într-un decalog 


biblic sumar, enunțat de-a-ndoaselea: „să furi nu, ucizi să 
nu, preacurveşte jinduie nu, etc., doar al unsprezecelea 
punct suna picant: „nu înjura de dumnezei şi spală-te zilnic 
pe dinţi de preferinţă cu crezol sau alt dezinfectant forte”. 

După ce citi şi se iscăli, Cazaban bătu din palme şi-n 
colibă veniră în fugă zece fete zdravene metise, negrese, 
creole aducând un linţou mare şi gros din în imaculat. 

„Culcă-te colea, nimfele mele te-or legăna şi sub 
efectul transei de tip primar ne-om face trebuşoara iute...” 

Jurgis se lungi în cârpa unduitoare, fetele începură 
să-l balanseze intonând o melodie dulceagă, naivă, fără 
cuvinte, iar vraciul se apropie de el cu şipul ales şi-o ţeavă 
lungă din sticlă argintată, groasă cât un antebraţ de bărbat 
voinic. 

„Închide ochii şi deschide larg gura... nu e mare 
lucru, o să te doară un pic când fluidul vital pătrunde în 
pneumă!” 

Se conformă, neliniştit, cu stomacul dând semnale 
esofagului, dar după câteva tentative eşuate tubul îi 
alunecă dincolo de  epiglotă. Ceva nedefinit din 
măruntaiele sale se răzvrăti, cuşca toracelui luă foc, icni, 
horcăi scurt şi căzu într-o beznă fără repere. 

9. 

Grupul de inşi adunaţi în gura străzii îngrămădit în 
jurul corpului inert părea un sushi imens, gri-galben-verzui 
pal aşternut pe tava zgrunţuroasă de asfalt. Şuşoteau, 
mormăiau, curioşi, mâinile îi pipăiau membrele, toracele, 
faţa. 

„Stropiţi-l cu apă, aduceţi amoniac, să sune cineva la 
garda sanitară, poate-i o epidemie... luaţi copiii de aici, 
faceţi loc, respiră, nu, nu are reflexe, puls da, ce chestie, 
eu l-am văzut primu', stai nu pune mâna, lasă-l cum a 
picat...” 

Jurgis deschise lent ochii şi se scutură de labele 


gândacilor umanoizi, inspiră scurt, tuşi, scuipă o flegmă 
incoloră dar opacă şi întrebă înecându-se cu fragmentele 
expiraţiei, aspre şi moi în acelaşi timp: 

„Unde-s... Ce s-a... Cine m-a...? 

Sub omoplaţi şi palmele sprijinite de caldarâm, 
scurgându-se pe fondul aspru, cenuşiu al asfaltului, se 
conturară mici pete întunecate, jilave, de sudoare. Se 
ridică şi le făcu semn îngrămădiţilor că e conştient şi ar 
vrea să plece. Prin ţeastă i se învârtea un vortex de 
imagini, gânduri, idei confuze dar reuşi să scoată din apele 
tulburi o frază clară, imprimată ca un mesaj telegrafic. 

„De fapt nu s-a întâmplat nimic... gecko-gangsterul, 
gagica obeză, vaporul, prăpăstiile himalayene, şamanul 
hebro-armean, toată poliloghia cu sufletul au fost un 
coşmar...” 

Deasupra uşii lăcuite în roşu, mingea aurie rămase 
nemişcată şi după ce Lomis se reîntoarse în dugheana lui 
închizând-o cu o smucitură furioasă a clanţei. 

Prin massa de trupuri îmbrăcate în salopete şifonate 
şi denim uzat îşi croi loc, despicând ca o etravă de 
pachebot valul uleios, împingând cu volumul copastiei 
undele de carne, oase fragile şi scoarţe epidermice 
râncede în lături prin simpla deplasare în spaţiu, o siluetă 
feminină masivă înţolită într-un taior negru. 

Întoarse capul şi se înfioră în adierea odorii 
complexe, efluvii delicate de paciuli, violete şi cinamol 
amestecate cu parfumul de piele grăsoasă şi caldă de 
femeie. 

„Mon amour, gemu ea cu glas timbrat, tremurat al 
unei văduve tinere, unde ai fost, eram disperată că m-ai 
părăsit, pe-urmă credeam c-ai murit, dar te-am regăsit 
enfin, iubi!” 

La auzul vocii ei, inima începu să i se zbată în cuşca 
coastelor şi tot corpul i fu inundat de o senzaţie 


neliniştitoare, dar plăcută, demult uitată. Deschise gura, 
răsuflând nestingherit şi articulă moale şi rar: 
„Eu... nu ştiu... nu-mi amintesc nimic!” 


